b'\n_START_ARTICLE_\n\xc5\xa0ale\xc5\xa1ka dolina\n_START_PARAGRAPH_\n\xc5\xa0ale\xc5\xa1ka dolina (tudi Velenjska kotlina) je dolina na severnem delu Slovenije, na obmo\xc4\x8dju severovzhodnega predalpskega hribovja. Na zahodu ga obdajajo Kamni\xc5\xa1ko-Savinjske Alpe, na vzhodu gorovje Pohorja, na jugu pa Posavsko hribovje. Dolina poteka v smeri severozahod-jugovzhod in je pribli\xc5\xbeno 8 kilometrov dolga ter 2 kilometra \xc5\xa1iroka. Od Zgornje in Spodnje Savinjske doline jo lo\xc4\x8dijo Golte, Skorn\xc5\xa1ki hribi, pa\xc5\xa1ki vrhovi z goro Oljko in Ponikovska planota._NEWLINE_Predvsem na severu je dolina zaprta z verigo visokih gorovij ki se od severovzhoda proti severozahodu vrstijo: Pa\xc5\xa1ki Kozjak z Basali\xc5\xa1\xc4\x8dem (1273 m) in s \xc5\xa0pikom (1063 m), Smodivnik (923 m), Stropnica (860 m), Vodemlja (780 m), Ljubela (778 m), Gra\xc5\xa1ka gora (800 m), Kri\xc5\xa1tanova planina (654 m), Veliki in Stakne\xc4\x8dev vrh (1223 m); najvi\xc5\xa1je se vzpenjata v ozadju Ur\xc5\xa1lja gora (1696 m) in Smrekovec (1569 m). Severno obrobje je sredogorsko nadaljevanje Karavank. Sever je zato prometno precej slab\xc5\xa1e povezan._NEWLINE_Jug doline je manj gorat, obdajajo jo ni\xc5\xbeje gore in hribi kot so npr. Vinska gora na severovzhodu. Ju\xc5\xbeni rob ob Lozinskem gri\xc4\x8devju je nastal ob pomembni \xc5\xa0o\xc5\xa1tanjski prelomnici, ob njej je kotlina prometno odprta proti vzhodu. Na koncu vzhodne odprtine se tudi nahaja mesto Velenje._NEWLINE_Vodovja v kotlini predstavljajo predvsem reke in \xc5\xa1tevilna jezera. Skozi Velenje te\xc4\x8de reka Paka, ki iz severozahoda dobi ve\xc4\x8d pritokov - Trebu\xc5\xa1nico, Veri\xc5\xbeelj in Slatino. Paka sama pa se pozneje izlije v Savinjo._NEWLINE_Zaradi rudarstva se v dolini ugrezajo tla, voda zalije udorinine in tako so nastala \xc5\xa0ale\xc5\xa1ka jezera znotraj eksploatacijske cone Premogovnika Velenje. Najve\xc4\x8dje jezero je Velenjsko jezero potem sledi Dru\xc5\xbemirsko jezero in \xc5\xa0kalsko jezero, ki se je za\xc4\x8delo formirat \xc5\xbee pred drugo svetovno vojno. Kjer se danes nahajajo jezera, je bilo neko\xc4\x8d ve\xc4\x8d pode\xc5\xbeelskih naselij: \xc5\xa0kale, Dru\xc5\xbemirje, Preloge, ki so se pogreznila in tako delno ali v celoti izginila. Podoba doline se zaradi premogovni\xc5\xa1tva \xc5\xa1e vedno spreminja, prav tako se spreminjajo tudi \xc5\xa0ale\xc5\xa1ka jezera._NEWLINE_Kotlina je nastala v poznem kenozoiku in sicer v poznem terciarju - pliocenu. Takrat so se zaradi epirogeneze za\xc4\x8dele pojavljati prelomnice, ki so navpi\xc4\x8dno dvigovale in spu\xc5\xa1\xc4\x8dale povr\xc5\xa1je. Povr\xc5\xa1je se je nagubalo, dno se je za\xc4\x8delo ugrezati, med peskom in ilovico pa so za\xc4\x8deli nastajati ligniti. To je rjavi premog, ki predstavlja veliko ve\xc4\x8dino rudnega bogastva na tem obmo\xc4\x8dju. Velenjska kotlina je poleg Ljubljanskega barja tektonsko najmlaj\xc5\xa1a v Sloveniji.'